b'\n_START_ARTICLE_\nPalangos gintaro muziejus\n_START_PARAGRAPH_\nPalangos gintaro muziejus\xc2\xa0\xe2\x80\x93 Lietuvos dail\xc4\x97s muziejaus padalinys Palangoje, eksponuojantis gintar\xc4\x85, jo dirbinius bei teikiantis informacij\xc4\x85 \xc5\xa1iomis temomis. \xc4\xaesik\xc5\xabr\xc4\x99s buvusiame Palangos dvare._NEWLINE_Muziejus veikia grafo Felikso Ti\xc5\xa1kevi\xc4\x8diaus r\xc5\xabmuose. Jie pastatyti 1897\xc2\xa0m. pagal vokie\xc4\x8di\xc5\xb3 architekto Franco \xc5\xa0vechteno projekt\xc4\x85 vietini\xc5\xb3 gyventoj\xc5\xb3 \xc5\xa1ventu laikytame Palangos Birut\xc4\x97s mi\xc5\xa1ke, \xc5\xa1alia Baltijos j\xc5\xabros. R\xc5\xabmus supa Palangos botanikos parkas, kuris buvo prad\xc4\x97tas formuoti statant r\xc5\xabmus, XIX a. pabaigoje. Parko projekto autorius\xc2\xa0\xe2\x80\x93 i\xc5\xa1kilus pranc\xc5\xabz\xc5\xb3 kra\xc5\xa1tovaizd\xc5\xbeio architektas Eduardas Fransua Andr\xc4\x97._NEWLINE_Muziejuje saugoma per 28 000 gintaro eksponat\xc5\xb3, i\xc5\xa1 kuri\xc5\xb3 apie 15 000 turi inkliuzus (turi viduje \xc4\xafstrigusi\xc5\xb3 gyvi\xc5\xb3). Eksponuojama apie 4 500 gintaro dirbini\xc5\xb3, i\xc5\xa1 kuri\xc5\xb3 daugiausia yra \xc4\xafvair\xc5\xabs dirbiniai arba papuo\xc5\xa1alai.\n_START_SECTION_\nIstorija\n_START_PARAGRAPH_\nGintaru dom\xc4\x97josi, j\xc4\xaf kolekcionavo Palangos grafas Feliksas Ti\xc5\xa1kevi\xc4\x8dius. Kolekcionieri\xc5\xb3, kurie kaup\xc4\x97 retus, mokslui ir dailei vertingus gintaro pavyzd\xc5\xbeius, inkliuzus, XX a. pirmoje pus\xc4\x97je Lietuvoje buvo nema\xc5\xbeai, ta\xc4\x8diau niekam iki pat XX a. septintojo de\xc5\xa1imtme\xc4\x8dio prad\xc5\xbeios nebuvo pavyk\xc4\x99 surinkti t\xc5\xb3 vertybi\xc5\xb3 \xc4\xaf vien\xc4\x85 viet\xc4\x85, kur jie gal\xc4\x97jo b\xc5\xabti rodomi visuomenei ir tyrin\xc4\x97jami mokslinink\xc5\xb3._NEWLINE_Palangos gintaro muziejus \xc4\xafkurtas 1963\xc2\xa0m. rugpj\xc5\xab\xc4\x8dio 3 d. Lietuvos TSR kult\xc5\xabros ministerijos pavedimu. Eksponatus muziejaus ekspozicijai prad\xc4\x97jo kaupti buv\xc4\x99s ilgametis Lietuvos dail\xc4\x97s muziejaus direktorius Pranas Gudynas. 1963\xc2\xa0m. muziejus u\xc5\xbe\xc4\x97m\xc4\x97 tik dal\xc4\xaf Ti\xc5\xa1kevi\xc4\x8di\xc5\xb3 dvaro patalp\xc5\xb3. Tuo metu pastate dar veik\xc4\x97 ir Dailinink\xc5\xb3 k\xc5\xabrybos namai._NEWLINE_Pirm\xc4\x85j\xc4\xaf Gintaro muziejaus ekspozicij\xc5\xb3 temin\xc4\xaf plan\xc4\x85 pareng\xc4\x97 Pranas Gudynas. V\xc4\x97lesn\xc4\x97s\xc2\xa0\xe2\x80\x93 i\xc5\xa1pl\xc4\x97stin\xc4\x97s\xc2\xa0\xe2\x80\x93 muziejaus ekspozicijos autorius buvo dail\xc4\x97tyrininkas Romualdas Budrys. Jam talkino Julius Masalskis, Stasys Pinkus, Juozas Petrulis, Antanas Tranyzas, Vladas Katinas, Viktoras Vizgirda, Vytautas Gudelis ir nema\xc5\xbeai kit\xc5\xb3 \xc5\xbemoni\xc5\xb3. Pirmojoje ekspozicijoje buvo rodomi 478 eksponatai. Ekspozicijos plotas buvo 96\xc2\xa0m\xc2\xb2 ir ji u\xc5\xbe\xc4\x97m\xc4\x97 tik dal\xc4\xaf vis\xc5\xb3 Ti\xc5\xa1kevi\xc4\x8di\xc5\xb3 r\xc5\xabm\xc5\xb3 ploto. 1965\xc2\xa0m. ekspozicijos plotas buvo padidintas iki 150\xc2\xa0m\xc2\xb2._NEWLINE_XX a. \xc5\xa1e\xc5\xa1tajame-a\xc5\xa1tuntajame de\xc5\xa1imtme\xc4\x8diuose Lietuvos dail\xc4\x97s muziejus organizavo kelet\xc4\x85 ekspedicij\xc5\xb3. Dalis j\xc5\xb3 metu surinkt\xc5\xb3 eksponat\xc5\xb3 papild\xc4\x97 muziejaus rinkinius. Nuo 1965\xc2\xa0m. iki 1969\xc2\xa0m. muziejaus eksponat\xc5\xb3 skai\xc4\x8dius i\xc5\xa1augo nuo 940 iki 14 800. 1995\xc2\xa0m. muziejuje i\xc5\xa1 viso buvo sukaupti 28176 eksponatai._NEWLINE_Atsi\xc5\xbevelgiant \xc4\xaf vis did\xc4\x97jant\xc4\xaf \xc5\xbemoni\xc5\xb3 susidom\xc4\x97jim\xc4\x85 gintaru, 7 de\xc5\xa1. viduryje muziejui buvo atiduotos visos Ti\xc5\xa1kevi\xc4\x8di\xc5\xb3 dvaro patalpos. Iki 1969\xc2\xa0m. liepos 4 d. ekspozicijos plotas padid\xc4\x97jo iki 750\xc2\xa0m\xc2\xb2. Atnaujintose antrojo auk\xc5\xa1to patalpose 1968\xc2\xa0m. bir\xc5\xbeelio 28 d. atidaryta ilgalaik\xc4\x97 XIX a. pab.\xe2\x80\x93XX a. pr. lietuvi\xc5\xb3 liaudies meno paroda, kuriai plan\xc4\x85 pareng\xc4\x97 Akvil\xc4\x97 Mik\xc4\x97nait\xc4\x97 ir Aldona Stravinskien\xc4\x97._NEWLINE_1970\xc2\xa0m. rugpj\xc5\xab\xc4\x8dio 3 d. Gintaro muziej\xc5\xb3 aplank\xc4\x97 milijonasis lankytojas\xc2\xa0\xe2\x80\x93 Edmundas Ju\xc5\xa1kys._NEWLINE_1971\xc2\xa0m. Palangos gintaro muziejuje prad\xc4\x97tos rengti trumpalaik\xc4\x97s meno parodos._NEWLINE_1973\xc2\xa0m. spalio 18\xe2\x80\x9319 dienomis pa\xc5\xbeymint muziejaus veiklos de\xc5\xa1imtmet\xc4\xaf, Palangoje \xc4\xafvyko mokslin\xc4\x97 konferencija, kurioje apibendrintas muziejaus atliktas darbas ir numatytos tolimesn\xc4\x97s jo veiklos kryptys._NEWLINE_1982\xc2\xa0m. Gintaro muziejuje atidaryta respublikin\xc4\x97 gintaro paroda, kuri\xc4\x85 per 4 m\xc4\x97n. aplank\xc4\x97 apie ketvirtis milijono \xc5\xbemoni\xc5\xb3. Tais pa\xc4\x8diais metais, spalio 5 d., Gintaro muziejuje \xc4\xafvyko respublikin\xc4\x97 mokslin\xc4\x97 konferencija, kurioje buvo analizuotos gintaro apdirbimo ir jo panaudojimo temos._NEWLINE_XX a. 9 de\xc5\xa1. viduryje muziejaus nuolatin\xc4\x97 gintaro ekspozicija buvo pertvarkyta ir i\xc5\xa1pl\xc4\x97sta. Nuo 1986\xc2\xa0m. joje buvo rodoma 4,5 t\xc5\xabkst. eksponat\xc5\xb3, i\xc5\xa1d\xc4\x97styt\xc5\xb3 15-oje sali\xc5\xb3. Toks j\xc5\xb3 kiekis \xc4\x8dia eksponuojamas iki \xc5\xa1iol.\n_START_SECTION_\nPo nepriklausomyb\xc4\x97s atk\xc5\xabrimo\n_START_PARAGRAPH_\n1993\xc2\xa0m. spalio 16 d., pa\xc5\xbeymint Gintaro muziejaus \xc4\xafk\xc5\xabrimo 30-met\xc4\xaf, Palangoje \xc4\xafvyko mokslin\xc4\x97 konferencija, kurioje apibendrinta muziejaus veiklos patirtis, analizuoti paskutini\xc5\xb3j\xc5\xb3 met\xc5\xb3 gintaro tyrin\xc4\x97toj\xc5\xb3 atradimai ir kitos temos._NEWLINE_1998\xc2\xa0m. prad\xc5\xbeioje r\xc5\xabm\xc5\xb3 antrojo auk\xc5\xa1to vestibiulyje ir dviejuose pirmojo auk\xc5\xa1to sal\xc4\x97se \xc4\xafrengta ekspozicija, kuri lankytojus supa\xc5\xbeindina su buvusi\xc5\xb3 \xc5\xa1i\xc5\xb3 r\xc5\xabm\xc5\xb3 \xc5\xa1eiminink\xc5\xb3 graf\xc5\xb3 Ti\xc5\xa1kevi\xc4\x8di\xc5\xb3 gimine ir jos darbais._NEWLINE_2001\xc2\xa0m. rugs\xc4\x97jo 13\xe2\x80\x9318 d. Gintaro muziejuje vyko mokslin\xc4\x97 konferencija \xe2\x80\x9eBaltijos gintaras: gamtos mokslai, archeologija ir taikomoji dail\xc4\x97\xe2\x80\x9c.\n_START_SECTION_\nEkspozicija\n_START_PARAGRAPH_\nVie\xc5\xa1a muziejaus ekspozicija apima 15 kambari\xc5\xb3 su eksponatais. Laikinoji ekspozicija yra saugoma koply\xc4\x8dioje \xc5\xa1alia muziejaus._NEWLINE_Ekspozicija i\xc5\xa1samiai pasakoja apie gintaro susidarymo istorij\xc4\x85, gintaro paplitim\xc4\x85 pasaulyje, morfologij\xc4\x85 (i\xc5\xa1orin\xc4\x99 ir vidin\xc4\x99 sandar\xc4\x85). \xc4\x8cia rodomi fosilini\xc5\xb3 sak\xc5\xb3, randam\xc5\xb3 kitose pasaulio \xc5\xa1alyse, pavyzd\xc5\xbeiai. Eksponuojama unikali inkliuz\xc5\xb3 kolekcija. Taip pat pasakojama apie XIX\xe2\x80\x93XX a. gintaro dirbinius, tarpukario Lietuvos gintaro apdirbimo cechus ir meistrus._NEWLINE_Pirmajame auk\xc5\xa1te eksponuojami \xc4\xafvairi\xc5\xb3 epoch\xc5\xb3 gintaro dirbiniai. Eksponuojami akmens am\xc5\xbeiaus gintaro dirbiniai, \xc4\xafrankiai, papuo\xc5\xa1alai, v\xc4\x97lesnio laikotarpio gintarin\xc4\x97s \xc4\xafkap\xc4\x97s ir Romos imperijos monetos, \xc4\xaf m\xc5\xabs\xc5\xb3 kra\xc5\xa1tus patekusios mainais \xc4\xaf gintar\xc4\x85. Didel\xc4\x99 dal\xc4\xaf kolekcijos sudaro gintaro dirbiniai i\xc5\xa1 XV\xe2\x80\x93XIX a._NEWLINE_Taip pat gintaro muziejuje yra laikomos dingusi\xc5\xb3 akmens am\xc5\xbeiaus gintaro dirbini\xc5\xb3 rekonstrukcijos, atkurtos pagal pie\xc5\xa1inius._NEWLINE_Gintaro muziejuje yra laikomi ir \xc5\xa1iuolaikiniai Horsto Toleikio, Dionyzo Varkalio, Jono Urbono ir kit\xc5\xb3 meninink\xc5\xb3 darbai.'